text: Fyring skal meddeles til fondsbørs
  03 juni 2013 kl. 12.41
  Direktør Jens Boesen vil ikke udtale sig om, hvorvidt KIF Kolding København har fyret træner Peter Bredsdorff-Larsen. Først skal Fondsbørsen have besked.
  Peter Bredsdorff-Larsen er ifølge flere medier blevet fyret som træner for KIF Kolding København.
  KIF-direktør Jens Boesen vil dog ikke bekræfte noget som helst.
  - Vi er børsnoteret og sender en meddelelse ud, og det er I nødt til at respektere. Når den er sendt ud, så er I velkomne til at ringe, siger Jens Boesen.
  Søndag kom det frem, at spillerne var utilfredse med Bredsdorff-Larsen.
  KIF var storfavoritter til at vinde DM-guld, men tabte forleden finalen til Aalborg Håndbold.
  